Forklaringsproblemer for Pallin
ARTIKKELEN ER OVER 14 ÅR GAMMEL Tidligere i dag forklarte Pallin at han kun fikk 4000 kroner for hvert båtsertifikat han solgte. Dette står i motsetning til Erik Øyes politiforklaring, der båtmegleren har forklart at han betalte Pallin 65.000 kroner for sertifikatene til Kjell Inge Røke, butleren John Inge Valand og båtmekaniker Robert Matos. Pallin fikk derfor problemer under aktors utspørring på ettermiddagen, da han måtte innrømme at han hadde mottatt 60.000 kroner fra Øye. - Det finnes en overføring på 60.000 kroner til min postgirokonto. Det var en formidlingsavgift. Jeg hadde formidlet en båtkjøper til Øye. I tillegg var det betaling for inspeksjon av båter. Dette var mellom Øye og meg, sa Pallin. Hun kunne imidlertid ikke huske hvem båtkjøperen var eller hvilken type båt det var snakk om. Aktor Susie Bergstrand minnet om at han i avhør med svensk politi i Stockhom ikke hadde kunnet redegjøre for hvorfor han mottok pengene. Hun mente det var påfallende at han nå husket at pengene gjaldt et båtkjøp. Sjokk Under aktors utspørring fortalte Pallin også hvordan han i juli eller august 2001 ble oppsøkt av en mann som viste ham et svensk båtsertifikat og fortalte ham at han hadde kjøpt det av båtmegler Erik Øye. - Det var et sjokk for meg. Jeg forstod da at tilliten jeg har hatt til Øye var brutt, og at han hadde lurt meg, sa Pallin. - Jeg hadde i mange år stolt på Øye hundre prosent. Alt vi gjorde bygget på tillit, og i løpet av ett seksund forstod jeg da at han hadde lurt meg grundig. Usikker på navnet Bakgrunnen for møtet var at Øye noen uker tidligere hadde ringt og bedt om hjelp for en kamerat. Øye forklarte at kameraten skulle leie en båt i Middelhavet, og derfor trengte båtsertifikat. - Øye var ikke sikker på hva denne personen het. Da sa jeg at jeg får sende over et båtsertifikat uten navn, slik at du kan skrive inn det selv, forklarte han retten. Han sa at han på dette tidspunktet stolte på Øyes vurdering av at den ukjente mannen og at han var kvalifisert for båtsertifikat. Dagens Næringslivs journalist Erik Tumyr, som oppsøkte Pallin med det falske båtsertifikatet, skal vitne i saken på mandag.
I ettermiddag fikk skipsinspektør Claes Pallin problemer med å forklare hvorfor han har mottatt 60.000 kroner av Erik Øye på sin konto.